Ігар Бузоўскі

**Ігар Іванавіч Бузоўскі** (нар. 10 ліпеня 1972, в. Кашалева, Наваградзкі раён, Гарадзенская вобласьць, БССР, СССР) — беларускі дзяржаўны дзяяч рэжыму Лукашэнкі. Намесьнік кіраўніка Адміністрацыі прэзыдэнта Рэспублікі Беларусь у 2014—2016 гадох, намесьнік міністра інфармацыі Рэспублікі Беларусь у 2018—2024 гадох, рэктар Акадэміі кіраваньня з 2024 году. Фігурант Чорнага сьпісу Эўразьвязу, санкцыйных сьпісаў шэрагу іншых краінаў.

## Біяграфія
У 1993 годзе скончыў Менскую вышэйшую вайсковую камандную вучэльню па спэцыяльнасьці «Сацыяльны пэдагог — псыхоляг».

У 1993—1994 гадох праходзіў службу ў афіцэрскім складзе арміі. У 1994—1998 гадох працаваў у Цэнтры пазашкольнай працы ўправы адукацыі Наваградзкага раёну (пэдагог-псыхоляг, загадчык адзьдзелу сацыяльна-пэдагагічнай і псыхалягічнай працы). У 1998—2002 гадох працаваў на кіруючых пасадах у моладзевых грамадзкіх арганізацыях і аб’яднаньнях. У 2002—2003 гадох намесьнік генэральнага дырэктара Дырэкцыі прамаціраваньня Белтэлерадыёкампаніі.

У 2003—2005 гадох другі сакратар Цэнтральнага камітэту Беларускага рэспубліканскага саюза моладзі. У 2005 годзе скончыў Расейскую акадэмію дзяржаўнай службы па спэцыяльнасьці «Дзяржаўнае й муніцыпальнае кіраваньне».

У 2005—2010 гадох дарадца-кансультант, галоўны дарадца Адміністрацыі прэзыдэнта Рэспублікі Беларусь. У 2010—2014 гадох першы сакратар Цэнтральнага камітэту Беларускага рэспубліканскага саюза моладзі. Са сьнежня 2014 году намесьнік кіраўніка Адміністрацыі прэзыдэнта Рэспублікі Беларусь. У сьнежні 2016 году вызвалены з пасады ў сувязі з пераходам на іншую працу.

Чалец рад спэцыяльных фондаў прэзыдэнта Рэспублікі Беларусь па сацыяльнай падтрымцы адораных вучняў і студэнтаў і па падтрымцы таленавітай моладзі.

У 2012 годзе абраны чальцом Савету Рэспублікі Нацыянальнага сходу Рэспублікі Беларусь 5-га скліканьня.

У сакавіку 2017 году прызначаны кіраўніком адміністрацыі Цэнтральнага раёну Менску. З чэрвеня 2018 году намесьнік міністра інфармацыі Рэспублікі Беларусь.

13 чэрвеня 2024 году прызначаны рэктарам Акадэміі кіраваньня.

## Узнагароды

* ордэн Пашаны (2016),
* ганаровая грамата Нацыянальнага сходу Рэспублікі Беларусь,
* ганаровая грамата Адміністрацыі прэзыдэнта Рэспублікі Беларусь,
* ганаровая грамата Міністэрства культуры Рэспублікі Беларусь,
* ганаровая грамата Міністэрства ўнутраных справаў Рэспублікі Беларусь,
* ганаровая грамата Камандуючага ўнутранымі войскамі Міністэрства ўнутраных справаў Рэспублікі Беларусь,
* ганаровая грамата Цэнтральнага камітэта грамадзкага аб’яднаньня «Беларускі рэспубліканскі саюз моладзі»,
* ганаровая грамата Савету міністраў Рэспублікі Беларусь (2020),
* ордэн сьвятога роўнаапостальнага князя Уладзімера ІІ ступені,
* падзяка Адміністрацыі прэзыдэнта Рэспублікі Беларусь,
* падзяка Дзяржаўнага сакратара Саюзнай дзяржавы,
* юбілейныя мэдалі.

## Міжнародныя санкцыі
6 лістапада 2020 году ўнесены ў Чорны сьпіс Эўразьвязу, санкцыйныя сьпісы Вялікабрытаніі й Канады. Пры ўвядзеньні санкцыяў Рада Эўрапейскага зьвязу адзначыла, што Бузоўскі як намесьнік міністра інфармацыі адказваў за рэпрэсіі супраць грамадзянскай супольнасьці, у прыватнасьці за рашэньне Міністэрства інфармацыі пра спыненьне доступу да незалежных вэб-сайтаў і абмежаваньне доступу ў  пасьля прэзыдэнцкіх выбараў 2020 году ў якасьці інструмэнта рэпрэсіяў супраць грамадзянскай супольнасьці, мірных дэманстрантаў і журналістаў.

24 лістапада 2020 году да санкцыяў ЭЗ далучыліся Альбанія, Ісьляндыя, Ліхтэнштайн, Нарвэгія, Паўночная Македонія, Чарнагорыя, а 11 сьнежня — і Швайцарыя.

## Сям’я
Жанаты, мае сына.
* Бацька — Іван Іванавіч Бузоўскі, палкоўнік Камітэту дзяржаўнай бясьпекі Рэспублікі Беларусь.
* Маці — Вера Бузоўская, рахункавод.
* Сястра — Вольга Іванаўна Бузоўская, эканаміст.
## Крыніцы

## Вонкавыя спасылкі
* Бузоўскі Ігар Іванавіч. Намеснік міністра інфармацыі Рэспублікі Беларусь
* Члены Савета Рэспублікі. Бузоўскі Ігар Іванавіч

Катэгорыя:Супрацоўнікі Адміністрацыі прэзыдэнта Рэспублікі Беларусь
Катэгорыя:Узнагароджаныя Ганаровай граматай Нацыянальнага сходу Рэспублікі Беларусь
Катэгорыя:Нарадзіліся ў Наваградзкім раёне
Катэгорыя:Кавалеры ордэна Пашаны (Беларусь)
Катэгорыя:Кіраўнікі адміністрацыяў гарадзкіх раёнаў Беларусі
Катэгорыя:Сябры Савету Рэспублікі Нацыянальнага сходу Рэспублікі Беларусь 5-га скліканьня
Катэгорыя:Намесьнікі міністраў Рэспублікі Беларусь
Катэгорыя:Рэктары
Катэгорыя:Кавалеры ордэна РПЦ сьвятога роўнаапостальнага вялікага князя Ўладзімера
Катэгорыя:Беларускія асобы ў Чорным сьпісе ЭЗ